text:
314/2010. (XII. 27.) Korm. rendelete az Országos Munkavédelmi és Munkaügyi Főfelügyelőségről, valamint a munkavédelmi és munkaügyi hatóságok kijelöléséről.
A Kormány az Alkotmány 35. § (2) bekezdésében meghatározott eredeti jogalkotói hatáskörében, az Alkotmány 40. §
(2) bekezdésében meghatározott feladatkörében eljárva, valamint
a munkavédelemről szóló 1993. évi XCIII. törvény (a továbbiakban: Mvt.) 88. § (2) bekezdés a) pontjában,
a munkaügyi ellenőrzésről szóló 1996. évi LXXV. törvény (a továbbiakban: Met.) 9. § (5) bekezdésében,
a fővárosi és megyei kormányhivatalokról, valamint a fővárosi és megyei kormányhivatalok kialakításával és a területi integrációval
összefüggő törvénymódosításokról szóló 2010. évi CXXVI. törvény 21. § b)–d) pontjában kapott felhatalmazás alapján,
az Alkotmány 35. § (1) bekezdés b) pontjában meghatározott feladatkörében eljárva
a következőket rendeli el:
1. A munkavédelmi és munkaügyi hatóság kijelölése 1. § (1) A Kormány a munkavédelemmel kapcsolatos közigazgatási feladatok ellátására munkavédelmi hatóságként
az Országos Munkavédelmi és Munkaügyi Főfelügyelőséget (a továbbiakban: OMMF), továbbá a fővárosi és megyei
kormányhivatalok munkavédelmi és munkaügyi szakigazgatási szervének munkavédelmi felügyelőségét
(a továbbiakban: munkavédelmi felügyelőség) jelöli ki.
(2) A Kormány a munkaügyi hatósági tevékenységgel kapcsolatos közigazgatási feladatok ellátására munkaügyi
hatóságként az OMMF-et, továbbá a fővárosi és megyei kormányhivatalok munkavédelmi és munkaügyi
szakigazgatási szervének munkaügyi felügyelőségét (a továbbiakban: munkaügyi felügyelőség) jelöli ki.
(3) A munkavédelmi felügyelőségek és a munkaügyi felügyelőségek a fővárosi és megyei kormányhivatalok
munkavédelmi és munkaügyi szakigazgatási szervének önálló feladat- és hatáskörrel rendelkező szervezeti egységei.
2. Az OMMF, a munkavédelmi felügyelőségek és a munkaügyi felügyelőségek jogállása és szervezete
2. § (1) Az OMMF központi hivatal, amelynek irányítását a foglalkoztatáspolitikáért felelős miniszter (a továbbiakban:
miniszter) látja el.
(2) Az OMMF önállóan működő és gazdálkodó központi költségvetési szerv.
(3) Az OMMF-et a miniszter által kinevezett elnök vezeti, aki felett a munkáltatói jogokat a miniszter gyakorolja.
(4) Az OMMF székhelye Budapest.
(5) A miniszter irányítási jogkörében
a) kinevezi és felmenti az OMMF elnökhelyetteseit, valamint
b) normatív utasításban kiadja az OMMF szervezeti és működési szabályzatát.
(6) Az OMMF elnökhelyettesei felett a munkáltatói jogokat – a kinevezés és felmentés kivételével – az OMMF elnöke
gyakorolja. Az OMMF elnöke gyakorolja a munkáltatói jogokat az OMMF kormánytisztviselői, kormányzati ügykezelői
és munkavállalói felett.
(7) Az OMMF-et az OMMF elnöke közvetlenül vezeti.
(8) Az OMMF elnöke az OMMF szakmai szervezeti egységein keresztül ellátja a munkavédelmi felügyelőségek és
a munkaügyi felügyelőségek szakmai irányítását.
(9) Az OMMF a munkavédelmi felügyelőségek és a munkaügyi felügyelőségek tevékenysége tekintetében
a közigazgatás-szervezésért felelős miniszter közreműködésével hatékonysági ellenőrzést folytathat le.
(10) Az OMMF a munkavédelmi felügyelőségek és a munkaügyi felügyelőségek munkáját módszertani és tájékoztató
anyagok kiadásával, konzultációk tartásával, továbbá szakmai munkájának értékelésével támogatja.
(11) Az OMMF szervezi a munkavédelmi és a munkaügyi felügyelők képzését, továbbképzését, továbbá az újonnan belépő
felügyelők vizsgáztatását. 3. § (1) A munkavédelmi és munkaügyi szakigazgatási szerv a fővárosi és megyei kormányhivatal székhelyén működik, és
illetékességi területe megegyezik a fővárosi és megyei kormányhivatal illetékességi területével.
(2) A munkavédelmi és munkaügyi szakigazgatási szerv tekintetében a fővárosi és megyei kormányhivatalokról, valamint
a fővárosi és megyei kormányhivatalok kialakításával és a területi integrációval összefüggő törvénymódosításokról
 szóló 2010. évi CXXVI. törvény 6. § (4) bekezdésében, valamint a 7. §-ában meghatározott hatáskörök – a központi
államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 2. §
(1) bekezdés h)–i) pontja szerinti hatáskört is beleértve – gyakorlására kijelölt szakmai irányító szerv vezetője az OMMF
elnöke.
(3) A fővárosi és megyei kormányhivatal munkavédelmi és munkaügyi szakigazgatási szervét az igazgató,
a munkavédelmi felügyelőséget és a munkaügyi felügyelőséget az igazgatóhelyettesek vezetik.
(4) A munkavédelmi felügyelőségek vezetői szakmailag önállóan vezetik a felügyelőségeket, és munkavédelmi bírságot
szabnak ki.
(5) A munkaügyi felügyelőségek vezetői szakmailag önállóan vezetik a felügyelőségeket, és munkaügyi bírságot
szabnak ki.
(6) A munkavédelmi felügyelőségek és a munkaügyi felügyelőségek keretében a hatósági feladatok ellátására
munkavédelmi felügyelők és munkaügyi felügyelők működnek.
3. Az Országos Munkahigiénés és Foglalkozás-egészségügyi Intézet jogállása
4. § (1) Az OMMF munkavédelmi tevékenységének ellátását az Országos Munkahigiénés és Foglalkozás-egészségügyi Intézet
(a továbbiakban: OMFI) segíti. Az OMFI felett a miniszter gyakorolja – a középirányító szervre át nem ruházott –
irányítási jogokat. Az OMFI középirányító szerve – a (4) bekezdésben felsorolt jogok tekintetében – az OMMF. Az OMFI
ellátja az alapító okiratában és külön jogszabályban meghatározott munkahigiénés, foglalkozás-egészségügyi és
a munkaegészségügyi kutatással összefüggő feladatokat.
(2) Az OMFI önállóan működő költségvetési szerv.
(3) Az OMFI élén igazgató áll. Az igazgatót az OMMF elnöke javaslatára a miniszter nevezi ki és menti fel. Az OMFI
igazgatója felett a munkáltatói jogokat – a kinevezés és felmentés kivételével – az OMMF elnöke gyakorolja.
(4) Az OMMF-nek, mint az OMFI középirányító szervének irányító jogai a következők:
a) a Kormány vagy irányító szerv által megállapított költségvetési keretszámoknak az OMMF és OMFI közötti
megosztása;
b) a költségvetés végrehajtásában az OMFI tevékenységének folyamatos figyelemmel kísérése, továbbá
a jóváhagyott költségvetési keretek, illetve az azokból ellátandó feladatok teljesülésének veszélyeztetése esetén
intézkedés kezdeményezése az irányító szervnél;
c) javaslattétel, illetve közreműködés az irányító szerv hatáskörébe utalt előirányzat-módosítási, -átcsoportosítási,
-zárolási, -törlési és -felhasználási jogkörök gyakorlása tekintetében;
d) közreműködés az OMFI tevékenységéről, és költségvetési kerete végrehajtásáról, a részére meghatározott
teljesítménykövetelmények teljesítéséről szóló beszámolóinak az értékelésében, felülvizsgálatában;
e) javaslattétel, illetve közreműködés az OMFI pénzmaradványának, előirányzat-maradványának megállapítása,
illetve jóváhagyása tekintetében, ideértve a kötelezettségvállalással nem terhelt előirányzat-maradvány
felhasználási céljának, rendeltetésének felülvizsgálatát is;
f) közreműködés az OMFI kezelésében lévő államháztartással összefüggő közérdekű és közérdekből nyilvános
adatok kötelező közzététele, illetve erre irányuló igényre történő szolgáltatása végrehajtásának irányításában.
(5) A Kormány munkahigiénés és foglalkozás-egészségügyi szervként az OMFI-t jelöli ki az egészségügyi és a hozzájuk
kapcsolódó személyes adatok kezeléséről és védelméről szóló 1997. évi XLVII. törvény (a továbbiakban: Eüatv.) 15/A. §
(2)–(3) bekezdésében, továbbá az Mvt. 83/A. § (4) bekezdésében meghatározott feladatok ellátására.
4. Az OMMF munkavédelmi állami feladatai 5. § (1) Az OMMF ellátja a munkavédelem nemzetgazdasági szintű irányításával kapcsolatos feladatokat. Az OMMF saját
jogkörében kezdeményezi, előkészíti és elősegíti az Mvt. 14. §-ában meghatározott állami irányítási feladatok
végrehajtását.
(2) Az OMMF részt vesz a miniszter jogszabály-előkészítési és jogszabály-alkotási felelősségébe tartozó jogi normák
tervezeteinek előkészítésében.
(3) Az OMMF – a munkavédelmi felügyelőségek közreműködésével – részt vesz
a) a Kormány és a miniszter munkavédelemmel kapcsolatos feladatai ellátásában;
b) a munkavédelmi előírások végrehajtásának elősegítését szolgáló tájékoztató, felvilágosító tevékenység
ellátásában;
c) a munkavédelem országos programjának kialakításában és végrehajtásának irányításában;
d) a nemzetgazdaság munkavédelmi helyzetének évenkénti áttekintésében, a nemzetgazdaság munkavédelmi
helyzetéről szóló éves beszámoló jelentés előkészítésében;
e) a nevelés és az oktatás területén a biztonságos életvitelre, a szakmai oktatás területén az egészséget nem
veszélyeztető és a biztonságos munkavégzés szabályaira vonatkozó ismeretanyag meghatározásában.
6. § (1) Az OMMF
a) véleményezi a feladat- és hatáskörét érintő kormány-előterjesztéseket és jogszabálytervezeteket;
b) részt vesz a munkavédelemben érintett nemzetközi szervezetek munkájában, együttműködik más államok
szerveivel a munkavédelmi feladatok összehangolása végett, figyelemmel kíséri a nemzetközi munkavédelmi
kutatási eredményeket, azok hazai hasznosításának elősegítése érdekében;
c) mint kijelölt nemzeti hatóság feladat- és hatáskörében ellátja az Európai Munkahelyi Biztonsági és
Egészségvédelmi Ügynökség Nemzeti Fókuszpontja feladatait;
d) ellátja az Mvt. 78. §-ában megjelölt Munkavédelmi Bizottság titkársági, adminisztratív teendőit;
e) működteti az Mvt. 14. §-a (1) bekezdésének e) pontja szerinti munkavédelmi információs rendszert;
f) a munkavédelmi bírság Mvt. 80. § (2) bekezdése szerinti felhasználásával kapcsolatosan ellátja a munkavédelmi
jellegű bírságok pályázati, valamint információs célú felhasználásának részletes szabályairól szóló jogszabályban
számára megállapított feladatokat;
g) külön jogszabályban meghatározottak szerint részt vesz egyéb bizottságok, testületek, tevékenységek
végzésében, működésében, különösen a szabványosítás, az akkreditálás, a nukleáris baleset-elhárítás, a kémiai
biztonság területén.
(2) Az OMMF ellátja a foglalkozás-egészségügyi szolgálat Mvt.-ben és külön jogszabályban előírt munkavédelmi
feladatainak – az OMFI közreműködésével történő – szakmai irányítását is.
(3) A munkabaleseti információs rendszer működtetése az OMMF, valamint a külön jogszabályban meghatározottak
alapján a bányafelügyelet feladata. Az OMMF gyűjti és – az OMFI közreműködésével – feldolgozza a foglalkozási
megbetegedésekkel, fokozott expozíciókkal kapcsolatos adatokat.
5. Munkavédelmi hatósági feladatok és eljárás 7. § (1) Az OMMF, továbbá a munkavédelmi felügyelőségek, illetve munkavédelmi felügyelők ellátják az általános
munkavédelmi hatósági feladatokat. A munkavédelmi feladatok ellátása kiterjed a munkabiztonság és
a munkaegészségügy hatósági feladataira. A munkavédelmi felügyelő a munkavédelmi felügyelőség illetékességi
területén valamennyi munkahelyen ellenőrzést tarthat, függetlenül a foglalkoztató székhelyétől és telephelyétől.
(2) Az OMMF, valamint a munkavédelmi felügyelőségek teljesítik az Mvt. 82/A., 83/A., 83/B., 83/C., 83/E. §-ában, továbbá
az Eüatv. 3. § i) pontjában, 4. § (2) bekezdés t) pontjában és 15/A. §-ában meghatározott beszámolási, nyilvántartási és
adatkezelési kötelezettséget.
8. § (1) Az OMMF elsőfokú munkavédelmi hatósági jogkörében
a) ellátja az Mvt. 83. §-ában meghatározott szakértői engedélyezési feladatokat;
b) külön jogszabály szerint, szakhatóságként eljárva kiadja az igazságügyi szakértői engedélyhez szükséges
szakhatósági állásfoglalásokat;
c) a munkavállalók rákkeltő anyagok okozta foglalkozási eredetű egészségkárosodásokkal, illetve daganatos
megbetegedésekkel szembeni védelmének elősegítése érdekében – az OMFI közreműködésével – az Mvt. 83/A. §
(4) bekezdésében meghatározott feladatokat látja el, és nyilvántartást vezet;
d) a munkavédelmi szabályok munkáltatók általi megtartásának külön jogszabály szerinti eljárásban történő
igazolása céljából az Mvt. 83/B. §-ában meghatározott módon és tartalommal hatósági nyilvántartást vezet.
(2) Az OMMF a külön jogszabályban meghatározottak szerint közreműködik az Mvt. 84. § (2) bekezdésében
meghatározott foglalkozási megbetegedésekkel kapcsolatos feladatok ellátásában.
(3) A munkavédelmi felügyelőségek gyakorolják az Mvt. 81. §-ában meghatározott feladat- és hatásköröket. Ellátják
továbbá mindazon hatósági ellenőrzési feladatokat, amelyeket külön jogszabály nevesítve feladat- és hatáskörükbe
utal.
(4) Munkavédelmi bírság kiszabására első fokon annak a munkavédelmi felügyelőségnek vezetője jogosult, amelynek
illetékességi területén az ellenőrzött munkahely található.
(5) A munkavédelmi felügyelő elsőfokú munkavédelmi hatósági jogkörében ellátja az Mvt. 84. §-ában meghatározott
munkavédelmi hatósági feladatokat.
(6) Az OMMF kormánytisztviselője a Magyar Köztársaság egész területén az OMMF elnöke által kiállított megbízólevél
birtokában végezhet ellenőrzést. Az ellenőrzés alapján induló elsőfokú hatósági eljárás lefolytatására
az a munkavédelmi felügyelőség jogosult, amelynek illetékességi területén az ellenőrzés történt.
(7) Munkavédelmi hatósági ügyben a fellebbezés elbírálására jogosult hatóságnak minősül
a) a munkavédelmi felügyelő és a munkavédelmi felügyelőség vezetője eljárása tekintetében az OMMF;
b) az OMMF eljárása vonatkozásában a miniszter.
(8) Munkavédelmi hatósági ügyben az OMMF eljárásában a közigazgatási hatósági eljárás általános szabályairól szóló
törvény központi államigazgatási szerv vezetőjének az első fokú döntése elleni fellebbezést kizáró rendelkezése nem
alkalmazható.
6. Az OMMF munkaügyi állami irányítási feladatai 9. § (1) Az OMMF a munkaügyi hatósági ellenőrzéssel kapcsolatos állami irányítási feladatokat lát el.
(2) Az OMMF a munkaügyi ellenőrzéssel kapcsolatos feladatainak ellátásával összefüggésben együttműködik az Európai
Unió tagállamainak munkaügyi feladatokat ellátó hatóságaival. A nemzetközi együttműködés keretében
megkeresésre a hatáskörébe tartozó feladatokat érintően tájékoztatást nyújt az elvégzett munkaügyi ellenőrzések
megállapításairól, valamint a munkaügyi jogszabályok tartalmáról.
(3) A Munka Törvénykönyve 106/A–106/B. §-aiban – kivéve a 106/A. § (1) bekezdésének e) pontját – meghatározott
szabályok megtartásának ellenőrzése céljából tartott vizsgálatok tapasztalatairól az OMMF beszámolót készít
a miniszter számára.
(4) Az OMMF a Met. 8/D. §-a szerint közreműködik a munkaügyi ellenőrzés támogatása, az érintett hatóságok munkájának
összehangolása, a foglalkoztatásra vonatkozó szabályokba ütköző foglalkoztatás elleni hatékony fellépés érdekében
működő Munkaügyi Ellenőrzést Támogató Tanács tevékenységében.
7. Munkaügyi hatósági feladatok és eljárás 10. § (1) A munkaügyi hatósági feladatokat az OMMF és a munkaügyi felügyelőségek, illetve a munkaügyi felügyelők látják el.
(2) Az OMMF elsőfokú hatósági jogkörében a munkaügyi szabályok munkáltatók általi megtartásának, illetőleg
a munkáltatók munkaügyi kapcsolatai rendezettségének külön jogszabály szerinti eljárásban történő igazolása
céljából a Met. 8/C. §-ában meghatározott módon és tartalommal hatósági nyilvántartást vezet.
(3) A munkaügyi felügyelő elsőfokú hatósági jogkörében a Met. 3. §-a alá tartozó ellenőrzési tárgykörökben ellátja a Met.
4. §-ában, 5. §-a (2) bekezdésében, valamint 6–7/A. §-ában meghatározott munkaügyi hatósági feladatait, továbbá
a Met. 1. §-ának (5) bekezdésében meghatározott feladatot.
(4) A munkaügyi felügyelő a munkaügyi felügyelőség illetékességi területén valamennyi munkahelyen ellenőrzést
tarthat, függetlenül a foglalkoztató székhelyétől és telephelyétől.
(5) Munkaügyi bírság kiszabására, valamint a Met. 7. § (8) bekezdése szerinti határozat meghozatalára első fokon annak
a munkaügyi felügyelőségének a vezetője jogosult, amelynek illetékességi területén az ellenőrzött munkahely
található.
(6) Az OMMF kormánytisztviselője a Magyar Köztársaság egész területén az OMMF elnöke által kiállított megbízólevél
birtokában végezhet ellenőrzést. Az ellenőrzés alapján induló elsőfokú hatósági eljárás lefolytatására az a munkaügyi
felügyelőség jogosult, amelynek illetékességi területén az ellenőrzés történt.
(7) Munkaügyi hatósági ügyben a fellebbezés elbírálására jogosult hatóságnak minősül
a) a munkaügyi felügyelő és a munkaügyi felügyelőség vezetője eljárása tekintetében az OMMF;
b) az OMMF eljárása vonatkozásában a miniszter.
(8) Munkaügyi hatósági ügyben az OMMF eljárásában a közigazgatási hatósági eljárás általános szabályairól szóló törvény
központi államigazgatási szerv vezetőjének az első fokú döntése elleni fellebbezést kizáró rendelkezése nem
alkalmazható.
8. Egyéb feladatok 11. § (1) A Fővárosi Kormányhivatal Munkavédelmi Felügyelősége elsőfokon, az OMMF másodfokon, a külön jogszabályban
meghatározottak szerint országos illetékességgel ellátja a korkedvezmény-biztosítási járulék megfizetése alóli
mentesítéssel kapcsolatos feladatokat.
(2) Az OMMF – a munkavédelmi és munkaügyi felügyelőségek bevonásával – működteti a munkavédelmi és munkaügyi
feladatai ellátásához, az általa kezelt adatok nyilvántartásához szükséges egységes informatikai rendszert.
9. Záró rendelkezések 12. § (1) E rendelet 2011. január 1-jén lép hatályba.
(2) A rendelet hatálybalépésével egyidejűleg hatályát veszti az Országos Munkavédelmi és Munkaügyi Főfelügyelőségről
szóló 295/2006. (XII. 23.) Korm. rendelet.
(3) A szakigazgatási szerv számára jogszabályban megállapított feladat- és hatáskörök és az ahhoz kapcsolódó
jogviszonyok tekintetében az e rendelet hatálybalépését megelőzően az OMMF területi szerveként működő
munkaügyi és munkavédelmi felügyelőség jogutódjának az alapító okiratban foglaltak szerint az a korábbi
illetékességi területén működő megyei (fővárosi) kormányhivatal tekintendő, amelynek a szakigazgatási szervévé
– megyei (fővárosi) illetékességi területet alapul véve – e rendelet hatálybalépésével válik.
Orbán Viktor s. k.,
miniszterelnök


type: legislation

jurisdiction: Hungary

text:
106/2008. (HK 10.) HM HVKF intézkedése a NATO ISAF Kabul Nemzetközi Repülőtér vezető nemzeti feladataiban résztvevő erők kijelöléséről és felkészítéséről.
A honvédelemről és a Magyar Honvédségről szóló
2004. évi CV. törvény (Hvt.) 101. § (4)–(5) bekezdésében
kapott felhatalmazás alapján, figyelemmel a Magyar Köztársaság határain kívüli válságreagáló és béketámogató
műveletekkel kapcsolatos Magyar Honvédséget érintő feladatokról szóló 78/2007. (HK 15.) HM utasítás rendelkezéseire, a NATO ISAF Kabul Nemzetközi Repülőtér vezető nemzeti feladataiban résztvevő erők kijelöléséről és felkészítéséről az alábbi
intézkedést adom ki: Az intézkedés hatálya 1. Az intézkedés hatálya kiterjed a HM Honvéd Vezérkar főnök (a továbbiakban: HM HVKF) közvetlen alárendeltségébe tartozó, illetve a Magyar Honvédség (a továbbiakban: MH) azon katonai szervezeteire, amelyek a
NATO ISAF Kabul Nemzetközi Repülőtér (a továbbiakban: KAIA) vezető nemzeti feladataiban szolgálatot teljesítő állomány kijelölésében és felkészítésében érintettek.
Az ideiglenes katonai szervezet megalakítása 2. Az MH állományából a KAIA vezető nemzeti feladataiban résztvevő, az MH Összhaderőnemi Parancsnokság
(a továbbiakban: MH ÖHP) parancsnok közvetlen alárendeltségében – állományjegyzék szerint – kerül kijelölésre.
3. Az állományjegyzék szerinti csoport megnevezése:
Magyar Honvédség KAIA Törzstiszti Csoport. Rövidítése: MH KAIA TTCS.
4. Az MH KAIA TTCS feladatait NATO ISAF HQ műveleti alárendeltségében 2008. október 1-jétől–2009. március 30-ig hajtja végre.
5. Az MH KAIA TTCS Tűzszerész Részleg feladatait
kizárólag a KAIA felelősségi körzetén belül látja el.
Az MH KAIA TTCS szervezete 6. Az MH KAIA TTCS létszáma legfeljebb 75 fő állományjegyzék szerint.
Dokumentumok kidolgozása 7. Az MH KAIA TTCS állomány- és felszerelési jegyzékkel rendelkezik. Az MH ÖHP az állomány- és felszerelési jegyzéket 2008. május 30-ig felterjeszti jóváhagyásra.
8. Az MH ÖHP az állományjegyzéket és a felszerelési
jegyzéket jóváhagyás után – 5 munkanapon belül – megküldi a HM Védelmi Tervezési Főosztály (a továbbiakban:
HM VTF), HM Közgazdasági és Pénzügyi Ügynökség
(a továbbiakban: HM KPÜ), HM Infrastrukturális Ügynökség (a továbbiakban: HM IÜ), a HM Fejlesztési és Logisztikai Ügynökség (a továbbiakban: HM FLÜ) és az MH
Dr. Radó György Honvéd Egészségügyi Központ (a továbbiakban: MH HEK) részére az erőforrás-, költségszükségleti és kiadási igénytervek összeállítása érdekében.
9. A HM HKF és – felkérés alapján – a HM IIF 2008. június 30-ig együttes intézkedést ad ki az MH KAIA TTCS híradására, informatikai támogatására és információvédelmére.
Felkészítés, nemzetközi kapcsolatok 10. A HM HKF 2008. május 30-ig intézkedést ad ki az
MH KAIA TTCS kiképzési követelményeiről, nemzeti
felkészítését lezáró ellenőrzésről.
11. A HM HKF az MH ÖHP-val együttműködve tervezi, koordinálja és biztosítja a részvételt a hazai és külföldi
kiképzési rendezvényeken és gyakorlatokon.
12. Az MH ÖHP a KAIA vezetőinek, légiforgalmi irányítói állományának, valamint a Légi Műveleti Központ
szakállományának a szakfelkészítését a Zrínyi Miklós
Nemzetvédelmi Egyetem Kossuth Lajos Hadtudományi
Kar Légierő Műveleti Tanszék által felajánlott képzési lehetőségek igénybevételével tervezi.
13. A HM HKF – az MH Műveleti Központ bevonásával, együttműködve az MH ÖHP-vel – koordinálja a kapcsolattartást a KAIA elöljáró szervezeteivel (JFC Brunssum, ISAF HQ) és a részvételt a szakmai egyeztetéseken,
konferenciákon.
14. Az MH ÖHP a nemzetközi parancsnokságok igénye
szerint megadja az MH KAIA TTCS-re vonatkozó adatokat.
Személyügyi, logisztikai, egészségügyi
és pénzügyi feladatok 15. Az állományilletékes parancsnokok javaslatot tesznek a kijelölt állomány biztonsági ellenőrzésének kezdeményezésére.
16. Az MH ÖHP a szállító kapacitás és az engedélyek
beszerzési igényeit a szállítási feladat megkezdése előtt
legalább 60 nappal megküldi a HM FLÜ részére.
17. A költségvetési terv elkészítéséhez az MH ÖHP a
feladat logisztikai, a HM IÜ az infrastrukturális, az MH
HEK az egészségügyi jellegű kiadási igényeket 2008. június 10-ig megküldi a HM KPÜ részére.
18. Az MH ÖHP – a HM FLÜ-vel és az MH Katonai
Igazgatási és Adatfeldolgozó Központtal (a továbbiakban:
MH KIAK) együttműködve – beszerzi, biztosítja, illetve
előkészíti a diplomáciai engedélyeket, és mindazon úti okmányokat, személyi és kollektív dokumentumokat (szolgálati útlevél, személyi igazoló jegy, szolgálati igazolvány, NATO menetparancs stb.), amelyekkel a kihelyezetteknek rendelkezniük kell.
19. Az MH ÖHP – az MH HEK-kel egyeztetve – kezdeményezi az MH KAIA TTCS állományának alkalmassági
vizsgálatát, megelőző egészségügyi ellátását, egészségügyi felkészítését, egészségügyi eszközökkel és szakanyagokkal történő ellátását. Az MH HEK az alkalmasság
megállapítását követően – a kiutazáshoz szükséges okmányok kiállítása céljából – haladéktalanul megküldi az
állomány vércsoport szerológiai leleteit az MH KIAK részére.
20. Az alkalmazási területre az ENSZ Világ-egészségügyi Szervezet illetve a nemzetközi szervezet által javasolt
immunizációs protokoll alapján, a védőoltásokat és az erről szóló nemzetközi oltási bizonyítványt az MH HEK biztosítja. Védőoltásban csak az alkalmas minősítéssel rendelkező, kiutazó állomány részesíthető.
21. Az MH HEK, az MH ÖHP igénye alapján, 2008.
május 30-ig összeállítja az egészségügyi biztosítás körébe
tartozó feladatok erőforrás- és költségszükségleteit, valamint kiadási igényeit, és megküldi a HM VTF-nek.
Záró rendelkezések 22. Az MH ÖHP parancsnoka 2008. szeptember 15-ig
jelent a HM HVKF-nek a készenlét eléréséről.
23. Ez az intézkedés az aláírása napján lép hatályba, és
ezzel egyidejűleg az ISAF Kabul Nemzetközi Repülőtér
vezető nemzeti feladataiban résztvevő erők kijelöléséről
és felkészítéséről szóló 123/2007. (HK 21.) HM HVKF
intézkedés hatályát veszti.
Havril András vezérezredes s. k.,
HM Honvéd Vezérkar főnöke


text:
129/2017. (IV. 6.) KE határozata magyarországi rendkívüli és meghatalmazott nagykövet kinevezéséhez való hozzájárulásról.
Az Alaptörvény 9. cikk (4) bekezdés b) pontja alapján – a külgazdasági és külügyminiszter előterjesztésére – hozzájárulok
Panayiotis Papadopoulos rendkívüli és meghatalmazott nagykövetnek a Ciprusi Köztársaság magyarországi rendkívüli és
meghatalmazott nagykövetévé történő kinevezéséhez, budapesti székhellyel.
Budapest, 2017. március 20. Áder János s. k.,
 köztársasági elnök


text:
1128/2010. (V. 25.) Korm. határozata a 2010. központi költségvetés általános tartalékának előirányzatából történő felhasználásról.
A Kormány
1. az államháztartásról szóló 1992. évi XXXVIII. törvény (a továbbiakban: Áht.) 38. § (1) bekezdésében biztosított
jogkörében 1385,3 millió forint melléklet szerinti átcsoportosítását rendeli el a 2010. évi központi költségvetés
általános tartaléka terhére.
Felelős: pénzügyminiszter
Határidő: azonnal 2. az Áht. 26. § (4) bekezdése szerint az érintett fejezeteknek a részükre nyújtott összegek tekintetében elszámolási
kötelezettséget, a fel nem használt rész tekintetében visszafizetési kötelezettséget állapít meg.
Felelős: érintett fejezet irányítását ellátó szerv vezetője
Határidő: 2010. augusztus 31.
Budapest, 2010. május 25. Bajnai Gordon s. k.,
miniszterelnök


text:
77/2017. (VII. 10.) ME határozata Magyarország Kormánya és Maryland Állam között a felsőoktatás területén történő együttműködésről szóló megállapodás létrehozására adott felhatalmazásról.
A nemzetközi szerződésekkel kapcsolatos eljárásról szóló 2005. évi L. törvény 5. § (1) bekezdése szerinti hatáskörömben eljárva,
az emberi erőforrások minisztere, illetve a külgazdasági és külügyminiszter előterjesztése alapján
 1. egyetértek Magyarország Kormánya és Maryland Állam között a  felsőoktatás területén történő együttműködésről
szóló megállapodás (a továbbiakban: megállapodás) létrehozásával;
 2. felhatalmazom az emberi erőforrások miniszterét, hogy – az érintett miniszterrel egyetértésben – a  tárgyalásokon
részt vevő személyeket kijelölje;
 3. felhatalmazom az emberi erőforrások miniszterét vagy az általa kijelölt személyt, hogy a tárgyalások eredményeként
előálló szövegtervezetet kézjegyével lássa el;
 4. felhívom a  külgazdasági és külügyminisztert, hogy a  megállapodás létrehozásához szükséges meghatalmazási
okiratot adja ki;
 5. felhívom az emberi erőforrások miniszterét, az igazságügyi minisztert, valamint a külgazdasági és külügyminisztert,
hogy a  megállapodás létrehozását követően a  megállapodás szövegének végleges megállapítására való
felhatalmazásról szóló határozat tervezetét haladéktalanul terjesszék a Kormány elé.
Orbán Viktor s. k.,
 miniszterelnök


text:
1942/2017. (XII. 11.) Korm. határozata a Budapest Liszt Ferenc Nemzetközi Repülőtéren található Kormányváró jogi helyzetének rendezéséről.
A Kormány
 1. egyetért azzal, hogy a  Budapest Liszt Ferenc Nemzetközi Repülőtéren található Kormányvárót (a továbbiakban:
kormányváró) a  jövőben a  Külgazdasági és Külügyminisztérium bérelje, és a  jelenlegi üzemeltetője üzemeltesse
a  Külgazdasági és Külügyminisztérium által meghatározott elvárásoknak és feltételeknek megfelelően, különös
tekintettel az igénybevevők körére, valamint a szolgáltatásért fizetendő ellenérték mértékére;
2. az 1.  pontban meghatározott cél elérése érdekében felhatalmazza a  külgazdasági és külügyminisztert, hogy
folytasson tárgyalásokat a  kormányvárót bérbeadó és bérlő gazdasági társaságokkal az  1.  pont szerinti bérleti
szerződés megkötése és az  ahhoz kapcsolódó birtokbaadás 2017. december 1. napjával történő megvalósítása
érdekében, készítsen részletes költségkalkulációt a kormányváró üzemeltetésének jelenlegi és várható költségeiről,
valamint készítse elő és kösse meg a szükséges szerződéseket;
Felelős: külgazdasági és külügyminiszter
Határidő: azonnal 3. felhívja a  külgazdasági és külügyminisztert, hogy a  kormányváró bérletével kapcsolatos kiadások fedezetét
a  2017., 2018. és 2019. évben a  központi költségvetésről szóló törvény XVIII. fejezet Külgazdasági és
Külügyminisztérium költségvetéséből, a központi igazgatás cím terhére biztosítsa;
Felelős: külgazdasági és külügyminiszter
Határidő: felmerülés ütemében 4. felhívja a nemzetgazdasági minisztert, hogy a Közbeszerzési és Ellátási Főigazgatóság bevonásával – a „Nemzetközi
utazásszervezések” tárgyú, KM01NKUT17 azonosítószámú keretmegállapodás felülvizsgálatával egyidejűleg –
gondoskodjon a  kormányváró szolgáltatásainak a  Központi Kormányzati Utaztatási Portál aktív felületébe
történő integrálásáról, valamint a  szükséges informatikai feltételek biztosításáról azzal, hogy a  szolgáltatások
megrendelésére telefonon és elektronikus levél útján is legyen lehetőség;
Felelős: nemzetgazdasági miniszter
Határidő: azonnal 5. felhívja a  külgazdasági és külügyminisztert, hogy a  kormányváró üzemeltetésével kapcsolatos szerződések
feltételeit évente, első alkalommal 2019. augusztus 31. napjáig – az  igénybevételre jogosult tárcák javaslatait is
figyelembe véve – vizsgálja felül, és azokat szükség szerint módosítsa.
Felelős: külgazdasági és külügyminiszter
Határidő: első alkalommal 2019. augusztus 31. napja, azt követően a tárgyév augusztus 31. napja
Orbán Viktor s. k.,
 miniszterelnök


text:
1/2016. (II. 18.) MNB utasítása a Magyar Nemzeti Bank Szervezeti és Működési Szabályzatáról.
A jogalkotásról szóló 2010. évi CXXX. törvény 23. § (4) bekezdés g) pontjában biztosított jogkörömnél fogva – figyelemmel
a Magyar Nemzeti Bankról szóló 2013. évi CXXXIX. törvény 12. § (4) bekezdés c) pontjában foglaltakra – a Magyar Nemzeti Bank
szervezeti felépítéséről és működési rendjének szabályairól a következő utasítást adom ki:
1. § A Magyar Nemzeti Bank szervezeti felépítését és működésének rendjét – a Magyar Nemzeti Bank igazgatósága
11/2016. (01. 27.) számú határozata alapján – a jelen utasítás 1. mellékletét képező Szervezeti és Működési
Szabályzatban foglaltak szerint állapítom meg.
2. § (1) Ez az utasítás a közzétételét követő napon lép hatályba azzal, hogy rendelkezéseit 2016. február 1-jétől kell alkalmazni.
 (2) Hatályát veszti a Magyar Nemzeti Bank Szervezeti és Működési Szabályzatáról szóló 5/2015. (XII. 9.) MNB utasítás.
Dr. Matolcsy György s. k.,
 a Magyar Nemzeti Bank elnöke